               IL-KUMMISSJONI EWROPEA
            Brussell, 26.9.2018
            COM(2018) 657 final
            2018/0337(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea waqt it-tieni laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni tal-linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, imsemmija fil-paragrafi 2 u 3 tal-Artikolu 10

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni waqt it-tieni laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni prevista tal-linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, imsemmija fil-paragrafi 2 u 3 tal-Artikolu 10 ta’ dik il-Konvenzjoni.

               2.Kuntest tal-proposta.

               2.1.Il-Konvenzjoni ta’ Minamata dwar il-Merkurju

               Il-Konvenzjoni ta’ Minamata dwar il-Merkurju (“il-Ftehim”) hija l-qafas legali internazzjonali ewlieni maħsub biex jipproteġi s-saħħa tal-bniedem u l-ambjent mill-emissjonijiet antropoġeniċi u r-rilaxxi tal-merkurju u l-komposti tal-merkurju fl-arja, fl-ilma u fuq l-art.

               Hija tindirizza ċ-ċiklu sħiħ tal-ħajja tal-merkurju mill-estrazzjoni primarja tal-merkurju għar-rimi tal-iskart tal-merkurju, inkluż il-ħażna temporanja tal-merkurju, it-taħlitiet tal-merkurju ma’ sustanzi oħra, inklużi l-ligi tal-merkurju, b’konċentrazzjoni ta’ merkurju li tal-anqas tkun ta’ 95 % skont il-piż (“it-taħlitiet tal-merkurju”), u ta’ sitt komposti tal-merkurju, inkluż il-klorur tal-merkurju (I), l-ossidu tal-merkurju (II), is-sulfat tal-merkurju (II), in-nitrat tal-merkurju (II), iċ-ċinnabar u s-sulfur tal-merkurju, apparti l-iskart tal-merkurju.

               Il-Ftehim daħal fis-seħħ fis-16 ta’ Awwissu 2017.

               L-Unjoni Ewropea hija parti għall-Ftehim
                  1
                bħalma huma ħafna mill-Istati Membri
                  2
               .

               2.2.Il-Konferenza tal-Partijiet

               Il-Konferenza tal-Partijiet għall-Ftehim (“is-COP”) twettaq il-funzjonijiet assenjati lilha mill-Ftehim u, għal dak il-għan, għandha tqis u twettaq inter alia kull azzjoni addizzjonali li tista’ tkun meħtieġa biex jinkisbu l-għanijiet tal-Ftehim, inkluż l-adozzjoni ta’ linji gwida rilevanti.

               Skont l-Artikolu 28 tal-Ftehim u d-Deċiżjoni MC-1/1 dwar ir-Regoli ta’ Proċeduri adottati mis-COP waqt l-ewwel laqgħa tagħha (bejn l-24 u d-29 ta’ Settembru 2017), kull Parti għandha vot wieħed. Madankollu, l-Unjoni, bħala organizzazzjoni ta’ integrazzjoni reġjonali ekonomika, teżerċita d-dritt tagħha li tivvota, dwar kwistjonijiet fil-kompetenza tagħha, b’numru ta’ voti ugwali għan-numru tal-Istati Membri tagħha li huma Partijiet għall-Ftehim. L-Unjoni ma għandhiex teżerċita d-dritt għall-vot tagħha jekk xi ħadd mill-Istati Membri tagħha jeżerċita d-dritt għall-vot tiegħu, u vice versa.

               2.3.L-att previst tal-Konferenza tal-Partijiet

               Fid-19 ta’ Novembru 2018, waqt it-tieni laqgħa tagħha, is-COP se tadotta linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, imsemmija fil-paragrafi 2 u 3 tal-Artikolu 10 tal-Ftehim (“l-att previst”).

               L-iskop tal-att previst huwa li jiġu stabbiliti linji gwida li għandhom l-għan li jiżguraw il-ħażna temporanja ambjentalment korretta tal-merkurju, it-taħlitiet tal-merkurju, u ta’ sitt komposti tal-merkurju (il-klorur (I), l-ossidu (II), is-sulfat (II), in-nitrat (II), is-sulfur u ċ-ċinnabar tal-merkurju), apparti l-iskart tal-merkurju. Fil-prattika, l-att previst huwa prinċipalment rilevanti għall-ħażna tal-merkurju metalliku likwidu.

               Skont il-paragrafi 2 u 3 tal-Artikolu 10 tal-Ftehim, il-miżuri li l-Partijiet għandhom jieħdu biex jiżguraw il-ħażna temporanja ambjentalment korretta, iridu jqisu l-linji gwida adottati mis-COP.

               3.Il-pożizzjoni li trid tittieħed f’isem l-Unjoni

               Il-pożizzjoni proposta li trid tittieħed f’isem l-Unjoni hija li waqt it-tieni laqgħa tas-COP tiġi appoġġjata l-adozzjoni tal-att previst.

               Il-kontenut tal-att previst huwa r-riżultat tal-proċess intersessjonali li tnieda mis-COP waqt l-ewwel laqgħa tagħha permezz tad-Deċiżjoni MC-1/18
                  3
                fejn titlob “lis-segretarjat biex iwettaq reviżjoni ulterjuri tal-abbozz tal-linji gwida” u biex “jippreżenta l-linji gwida riveduti waqt it-tieni laqgħa tagħha għall-konsiderazzjoni u possibbilment għall-adozzjoni”. L-esperti mill-Unjoni kkontribwew b’mod sinifikanti għal dan il-proċess billi pprovdew sottomissjonijiet lis-Segretarjat b’konformità mal-iskeda ta’ żmien stipulata fid-Deċiżjoni MC-1/18. L-abbozz tal-linji gwida li rriżulta, kif rivedut minn dak is-Segretarjat, qies il-kummenti li waslu minn esperti tal-UE u ma tax lok għal aktar kummenti tal-UE billi l-linji gwida huma konsistenti mal-acquis, inkluż id-Direttiva 2012/18/UE tal-Parlament Ewropew u tal-Kunsill tal-4 ta’ Lulju 2012 dwar il-kontroll ta’ perikli ta’ inċidenti kbar li jinvolvu sustanzi perikolużi
                  4
               , li jikkonċernaw stokkijiet akbar ta’ merkurju. Barra minn hekk, il-linji gwida jinkludu r-rikonoxximent li dawn jistgħu jiġu applikati b’mod flessibbli, b’mod partikolari fir-rigward ta’ ħażniet żgħar.

               Il-pożizzjoni proposta hija konsistenti mal-politika u l-leġiżlazzjoni tal-UE dwar il-merkurju billi l-implimentazzjoni tal-att previst mill-Partijiet għall-Ftehim tkun tikkontribwixxi biex jitnaqqsu l-emissjonijiet u r-rilaxxi tal-merkurju minn ħażna temporanja, u b’hekk tikkontribwixxi għall-protezzjoni tas-saħħa tal-bniedem u tal-ambjent, inkluż fi ħdan l-Unjoni.

               Hemm bżonn ta’ pożizzjoni tal-Unjoni billi, ladarba jiġu adottati, il-Partijiet għall-Ftehim għandhom iqisu dawn il-linji gwida meta jkunu qed jieħdu miżuri dwar il-ħażna temporanja ambjentalment korretta tal-merkurju, tat-taħlitiet tal-merkurju, u tas-sitt komposti tal-merkurju kkonċernati, apparti l-iskart tal-merkurju.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  5
               .

               4.1.2.Applikazzjoni għal dan il-każ

               Is-COP hija korp imwaqqaf bi ftehim, jiġifieri l-Konvenzjoni ta’ Minamata dwar il-Merkurju.

               L-att previst, li s-COP hija mitluba tadotta, jikkostitwixxi att li għandu effetti legali. L-att previst għandu effetti legali billi l-Partijiet għall-Ftehim, waqt li jkunu qed jieħdu l-miżuri, għandhom iqisu li jiżguraw il-ħażna temporanja ambjentalment korretta tal-merkurju, tat-taħlitiet tal-merkurju, u ta’ sitt komposti tal-merkurju (il-klorur (I), l-ossidu (II), is-sulfat (II), in-nitrat (II), is-sulfur u ċ-ċinnabar tal-merkurju), apparti l-iskart tal-merkurju.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tagħhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan ewlieni u l-kontenut tal-att previst jirrigwardaw l-ambjent.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE flimkien mal-Artikolu 218(9) tat-TFUE.

               2018/0337 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea waqt it-tieni laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni tal-linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, imsemmija fil-paragrafi 2 u 3 tal-Artikolu 10

               IL-KUNSILL TAL-UNJONI EWROPEA

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Minamata dwar il-Merkurju
                  6
                (“il-Ftehim”) ġiet konkluża mill-Unjoni permezz tad-Deċiżjoni tal-Kunsill (UE) 2017/939
                  7
                u daħlet fis-seħħ fis-16 ta’ Awwissu 2017.

               (2)Skont id-Deċiżjoni MC-1/1 dwar ir-Regoli ta’ Proċedura adottati mill-Konferenza tal-Partijiet tal-Ftehim waqt l-ewwel laqgħa tagħha, il-Partijiet għandhom jagħmlu kull sforz biex jilħqu ftehim b’kunsens dwar il-materji kollha ta’ sustanza.

               (3)Il-Konferenza tal-Partijiet għall-Ftehim, waqt it-tieni laqgħa tagħha bejn id-19 u t-23 ta’ Novembru 2018, se tadotta linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju.

               (4)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Konferenza tal-Partijiet għall-Ftehim, billi dawn il-linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, għandu jkollhom effetti legali billi l-Partijiet għall-Ftehim għandhom iqisu dawn il-linji gwida meta jkunu qed jieħdu miżuri dwar il-ħażna temporanja.

               (5)L-Unjoni kkontribwiet għar-reviżjoni tal-abbozz tal-linji gwida dwar il-ħażna temporanja ambjentalment korretta fil-qafas tal-ħidma intersessjonali tal-esperti li tnediet bid-Deċiżjoni MC-1/18
                  8
                adottata mill-Konferenza tal-Partijiet tal-Ftehim waqt l-ewwel laqgħa tagħha; filwaqt li l-Unjoni ma qisitx li kien hemm bżonn li jiġu proposti aktar emendi għall-abbozz tal-linji gwida riveduti li jirriżultaw minn din il-ħidma intersessjonali.

               (6)Għaldaqstant, il-linji gwida proposti dwar il-ħażna temporanja ambjentalment korretta tal-merkurju, apparti l-iskart tal-merkurju, jenħtieġ li jiġu appoġġjati.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni waqt it-tieni laqgħa tal-Konferenza tal-Partijiet għall-Ftehim għandha tkun kif ġej:

               L-Unjoni Ewropea għandha tappoġġja, waqt it-tieni laqgħa tal-Konferenza tal-Partijiet għall-Ftehim, l-adozzjoni tal-linji gwida dwar il-ħażna temporanja ambjentalment korretta tal-merkurju, apparti l-iskart tal-merkurju, imsemmija fil-paragrafi 2 u 3 tal-Artikolu 10 tal-Ftehim.

               Ir-rappreżentanti tal-Unjoni jistgħu jaqblu dwar bidliet minuri fid-dokumenti msemmija fl-ewwel subparagrafu mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (2)

                        Fis-7 ta’ Settembru 2018, 22 Stat Membru kienu rratifikaw il-Konvenzjoni ta’ Minamata dwar il-Merkurju, jiġifieri l-Awstrija, il-Belġju, il-Bulgarija, il-Kroazja, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, l-Ungerija, il-Latvja, il-Litwanja, il-Lussemburgu, Malta, in-Netherlands, il-Portugall, ir-Rumanija, is-Slovakkja, is-Slovenja, l-Iżvezja u r-Renju Unit.

                     (3)

                        Id-Deċiżjoni MC-1/18 Abbozz ta’ linji gwida dwar il-ħażna temporanja tal-merkurju u tal-komposti tal-merkurju msemmija fil-paragrafu 3 tal-Artikolu 10, ir-Rapport tal-Konferenza tal-Partijiet għall-Konvenzjoni ta’ Minamata dwar il-Merkurju fuq il-ħidma tal-ewwel laqgħa tagħha, UNEP/MC/COP1/29 tat-22.11.2017.

                     (4)

                        ĠU L197, 24.07.2012, p.1

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (6)

                        Kopja ċċertifikata tal-Konvenzjoni ta’ Minamata dwar il-Merkurju hija disponibbli fuq:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (7)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (8)

                        Id-Deċiżjoni MC-1/18 Abbozz ta’ linji gwida dwar il-ħażna temporanja tal-merkurju u tal-komposti tal-merkurju msemmija fil-paragrafu 3 tal-Artikolu 10, ir-Rapport tal-Konferenza tal-Partijiet għall-Konvenzjoni ta’ Minamata dwar il-Merkurju fuq il-ħidma tal-ewwel laqgħa tagħha, UNEP/MC/COP1/29 tat-22.11.2017.


               IL-KUMMISSJONI EWROPEA
            Brussell, 28.11.2018
            COM(2018) 792 final
            2018/0407(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata f’isem l-Unjoni Ewropew fil-Kunsill Ministerjali tal-Komunità tal-Enerġija dwar l-estensjoni tal-mandat tad-Direttur tas-Segretarjat tal-Komunità tal-Enerġija

               MEMORANDUM TA’ SPJEGAZZJONI

               1.KUNTEST TAL-PROPOSTA

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kunsill Ministerjali tal-Komunità tal-Enerġija dwar l-estensjoni tal-mandat tad-Direttur tas-Segretarjat tal-Komunità tal-Enerġija (EnCS).

               Id-Direttur attwali tal-EnCS, is-Sur Janez Kopac, inħatar għall-ewwel darba fl-2012. Il-mandat tiegħu ġġedded fl-2015 u  jiskadi fit-30 ta’ Novembru 2018.

               Skont l-Artikoli 69 u 88 tat-Trattat li jistabbilixxi l-Komunità tal-Enerġija (ECT), id-Direttur tal-ENCS huwa maħtur mill-Kunsill Ministerjali tal-Komunità tal-Enerġija permezz ta’ maġġoranza sempliċi. Il-Kummissjoni għandha d-dritt esklussiv li tipproponi d-Direttur.

               2.Il-pożizzjoni li għandha tiġi adottata f’isem l-Unjoni

               Hemm diversi raġunijiet għat-tielet mandat tas-Sur Kopac bħala Direttur tal-EnCS:

               L-ewwel nett, huwa importanti li tiġi żgurata l-kontinwità tal-proċess tal-Komunità tal-Enerġija. Is-Sur Kopac għandu rekord tajjeb ħafna fil-ġestjoni ta’ aspetti ewlenin fil-qafas tal-Komunità tal-Enerġija. B’mod partikolari, dawn huma r-riforma tat-Trattat tal-Komunità tal-Enerġija (ECT), l-iżgurar tal-implimentazzjoni tal-acquis u l-qadi ta’ rwol kruċjali fil-proċess tar-riformi fis-suq tal-enerġija fil-Partijiet Kontraenti tal-Komunità tal-Enerġija.

               It-tieni nett, is-Sur Kopac jimmaniġġja l-portafoll tiegħu b’mod kostruttiv u b’mod proattiv. Huwa ddedikat biex jaqdi dmirijietu fi spirtu tal-objettivi tal-ECT. Dan jinkludi l-impenn professjonali tiegħu biex il-liġijiet rispettivi tal-Partijiet Kontraenti tal-Komunità tal-Enerġija jinġiebu f’konformità mal-prinċipji ewlenin tal-liġi tal-UE. Barra minn hekk, stabbilixxa u żamm l-integrità istituzzjonali tal-EnCS billi żgura li jkun hemm il-professjonalità u l-kwalità tas-servizz min-naħa tal-persunal tiegħu.

               Fl-aħħar nett, is-Sur Kopac wera f’bosta okkażjonijiet l-indipendenza tiegħu fit-twettiq tal-kompiti tiegħu. Bħala ċittadin minn Stat Membru tal-UE is-Sur Kopac ikun jiżgura aktar bilanċ fit-teħid ta’ deċiżjonijiet u l-imparzjalità fil-Komunità tal-Enerġija.

               Il-pożizzjoni li trid tiġi adottata f’isem l-Unjoni fil-Kunsill Ministerjali jeħtieġ li tapprova l-abbozz ta’ Deċiżjoni.

               3.BAŻI ĠURIDIKA, SUSSIDJARJETÀ U PROPORZJONALITÀ

               3.1.Bażi ġuridika proċedurali

               3.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti ġuridiċi, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-att previst ma jissupplimentax u ma jemendax il-qafas istituzzjonali tal-Ftehim. Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               3.2.Bażi ġuridika sostantiva

               3.2.1.Il-prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwarhom tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik li teżiġi l-għan jew il-komponent ewlieni jew predominanti.

               3.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrigwarda l-enerġija. Għalhekk, il-bażi ġuridika sostantiva tad-Deċiżjoni proposta hija l-Artikolu 194 tat-TFUE.

               3.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 194, flimkien mal-Artikolu 218(9) tat-TFUE.

               2018/0407 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tiġi adottata f’isem l-Unjoni Ewropew fil-Kunsill Ministerjali tal-Komunità tal-Enerġija dwar l-estensjoni tal-mandat tad-Direttur tas-Segretarjat tal-Komunità tal-Enerġija

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 194, flimkien mal-Artikolu 218(9) tiegħu,

               Wara li kkunsidra d-Deċiżjoni tal-Kunsill 2006/500/KE tad-29 ta’ Mejju 2006 dwar il-konklużjoni mill-Komunità Ewropea tat-Trattat dwar il-Komunità tal-Enerġija,

               Wara li kkunsidra t-Trattat li jistabbilixxi t-Trattat tal-Komunità tal-Enerġija, u b’mod partikolari l-Artikoli 69 u 88 tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)It-Trattat li jistabbilixxi t-Trattat dwar il-Komunità tal-Enerġija ġie konkluż mill-Unjoni bid-Deċiżjoni tal-Kunsill 2006/500/KE tad-29 ta’ Mejju 2006
                  1
                u daħal fis-seħħ fl-1 ta’ Lulju 2006.

               (2)Skont l-Artikoli 69 u 88 tat-Trattat dwar il-Komunità tal-Enerġija, id-Direttur tas-Segretarjat tal-Komunità tal-Enerġija għandu jinħatar b’Att Proċedurali tal-Kunsill Ministerjali li jaġixxi fuq proposta tal-Kummissjoni Ewropea.

               (3)Il-Komunità tal-Enerġija hija involuta fi proċess ta’ riformi, inkluż għadd ta’ proposti leġiżlattivi ġodda li jeħtieġu r-rwol attiv tas-Segretarjat.

               (4)Is-Sur Janez Kopac għandu rekord ta’ ġestjoni effettiva, effiċjenti u indipendenti tas-Segretarjat li jippermettilu jissodisfa din il-funzjoni.

               ADOTTA DIN ID-DEĊIŻJONI:

               Artikolu Uniku

               Il-pożizzjoni li trid tittieħed f’isem l-Unjoni hija li tapprova l-abbozz ta’ Att Proċedurali tal-Kunsill Ministerjali kif stabbilit fl-Anness ta’ din id-Deċiżjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L198 of 20.7.2006, p. 15.

    ---documentbreak---

               IL-KUMMISSJONI EWROPEA
            Brussell, 28.11.2018
            COM(2018) 792 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li trid tiġi adottata f'isem l-Unjoni Ewropea fil-Kunsill Ministerjali tal-Komunità tal-Enerġija dwar l-estensjoni tal-mandat tad-Direttur tas-Segretarjat tal-Komunità tal-Enerġija

               ANNESS

               Proposta għal

               Att Proċedurali tal-Kunsill Ministerjali dwar l-estensjoni tal-mandat tad-Direttur tas-Segretarjat tal-Komunità tal-Enerġija

               Il-Kunsill Ministerjali tal-Komunità tal-Enerġija,

               Wara li kkunsidra t-Trattat li Jistabbilixxi l-Komunità tal-Enerġija, u b’mod partikolari l-Artikoli 69 u 88 tiegħu,

               Wara li kkunsidra l-Proposta tal-Kummissjoni Ewropea lill-Kunsill Ministerjali biex jestendi l-mandat tas-Sur Janez Kopac bħala Direttur tal-Komunità tal-Enerġija;

               Wara li kkunsidra l-partiti II.1 u II. 5 tar-Regoli għar-Reklutaġġ, il-Kundizzjonijiet tax-Xogħol u l-Ekwilibriju Ġeografiku tal-Persunal tas-Segretarjat, kif adottati bid-Deċiżjoni 2006/02/MC-EnC tas-17 ta’ Novembru 2006 tal-Kunsill Ministerjali tal-Komunità tal-Enerġija,

               ADOTTA DIN ID-DEĊIŻJONI:

               Artikolu 1

               Il-Kunsill Ministerjali jestendi l-mandat tas-Sur Janez Kopac bħala Direttur tas-Segretarjat tal-Komunità tal-Enerġija mill-1 ta’ Diċembru 2018.

               Artikolu 2

               Il-Kundizzjonijiet tax-Xogħol tad-Direttur għandhom jiġu ddeterminati mir-Regolament tal-Persunal fil-verżjoni l-aktar reċenti tiegħu. Ir-remunerazzjoni grossa annwali tad-Direttur hija ffissata għal EUR 168,042.96 li hija r-remunerazzjoni tal-mandat tiegħu kif estiż fl-2015 u adattata skont aġġustamenti inflazzjonarji.

               Artikolu 3

               Is-Segretarjat għandu jagħmel dan l-Att Proċedurali disponibbli lill-Partjiet u l-istituzzjonijiet kollha skont it-Trattat li Jistabbilixxi l-Komunità tal-Enerġija fi żmien sebat (7) ijiem wara l-adozzjoni tiegħu.

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi

               Għall-Kunsill Ministerjali:

               ------------------------------

               Il-Presidenza


               IL-KUMMISSJONI EWROPEA
            Brussell, 23.1.2019
            COM(2019) 11 final
            2019/0008(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea waqt l-14-il Konferenza tal-Partijiet għall-Konvenzjoni ta’ Basel dwar il-Kontroll ta’ Movimenti Transfruntieri ta’ Skart Perikoluż u r-Rimi tiegħu, fir-rigward ta’ ċerti emendi għall-Annessi II, VIII u IX tagħha

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Din il-proposta għandha x’taqsam ma’ Deċiżjoni li tistabbilixxi l-pożizzjoni tal-Unjoni waqt l-14-il laqgħa tal-Konferenza tal-Partijiet għall-Konvenzjoni ta’ Basel, b’rabta mal-adozzjoni prevista tal-emendi għall-Annessi tal-Konvenzjoni.

               2.KUNTEST TAL-PROPOSTA

               2.1.Il-Konvenzjoni ta’ Basel dwar il-kontroll tal-movimenti li jaqsmu l-fruntieri tal-iskart ta’ riskju u d-disponiment minnhom

               Il-Konvenzjoni ta’ Basel dwar il-kontroll tal-movimenti li jaqsmu l-fruntieri tal-iskart ta’ riskju u d-disponiment minnhom (“il-Konvenzjoni”) ġiet adottata fit-22 ta’ Marzu 1989 u daħlet fis-seħħ fl-1992. L-Unjoni Ewropea u l-Istati Membri tagħha huma Partijiet għall-Konvenzjoni
                  1
               . Illum il-Konvenzjoni torbot lil 186 Parti.

               Is-sies tal-Konvenzjoni hu sistema tal-kontroll għall-esportazzjoni, għall-importazzjoni u għat-tranżitu ta’ ċerti tipi ta’ skart. L-esportazzjonijiet tal-iskart soġġetti għall-Konvenzjoni għandhom jiġu notifikati bil-quddiem lill-awtoritajiet kompetenti tal-Istati tal-importazzjoni u tat-tranżitu. In-notifika għandu jagħmilha l-Istat esportatur, li jista’ jeżiġi wkoll li l-ġeneraturi jew l-esportaturi jagħmlu dawn in-notifiki permezz tal-awtorità kompetenti tiegħu. In-notifiki għandhom isiru bil-miktub u jkun fihom id-dikjarazzjonijiet u l-informazzjoni speċifikati fl-Anness V A tal-Konvenzjoni. L-esportazzjoni tal-iskart tista’ ssir biss jekk u meta l-Istati kollha kkonċernati jkunu taw il-kunsens tagħhom bil-miktub (l-Artikolu 6 tal-Konvenzjoni).

               Is-sistema tal-kontroll tal-Konvenzjoni tapplika għall-iskart perikoluż definit fl-Artikolu 1 u elenkat fl-Anness VIII tal-Konvenzjoni u skart ieħor elenkat fl-Anness II li fih skart miġbur mill-unitajiet domestiċi u residwi li jkunu ġejjin mill-ħruq tal-iskart tal-unitajiet domestiċi. Barra minn hekk, fl-Anness IX, il-Konvenzjoni telenka wkoll entrati tal-iskart li mhumiex fil-kamp ta’ applikazzjoni tagħha u sistema tal-kontroll diment li dan l-iskart ma jkunx fih materjal minn xi kategorija tal-Anness I sal-punt li jwassal l-iskart biex jesponi xi karatteristiċi perikolużi tal-Anness III.

               2.2.Il-Konferenza tal-Partijiet

               Il-Konferenza tal-Partijiet għall-Konvenzjoni ta’ Basel hi l-korp deċiżjonali prinċipali tal-Konvenzjoni. Għandha s-setgħa li temenda l-Annessi tal-Konvenzjoni u tiltaqa’ kull sentejn.

               L-14-il laqgħa tal-Konferenza tal-Partijiet (CoP14) se ssir f’Ġinevra bejn April u Mejju 2019.

               2.3.L-att previst

               Wieħed mill-punti fuq l-aġenda proviżorja tal-14-il laqgħa tal-Konferenza tal-Partijiet hu rigward proposta li ressqet in-Norveġja biex jiġu emendati ċerti Annessi tal-Konvenzjoni (“l-att previst”)
                  2
               .

               B’dan l-att previst, ma jqegħidx l-iskart tal-plastik kollu taħt il-mekkaniżmi tal-kontroll tal-Konvenzjoni ta’ Basel, iżda għandu l-ħsieb li jqiegħed ċertu skart tal-plastik taħt dawn il-mekkaniżmi tal-kontroll, filwaqt li skart ieħor tal-plastik jibqa’ barra minn dawn il-kontrolli (ħalli jkompli jiġi nnegozjat mingħajr notifiki mill-pajjiżi esportaturi/importaturi).

               L-għan tal-att previst hu li jimmodifika jew iżid entrati dwar l-iskart tal-plastik:

               –fl-Anness II għall-iskart mhux perikoluż, li jenħtieġ ikun soġġett għas-sistema tal-kontroll tal-Konvenzjoni,

               –fl-Anness VIII għall-iskart perikoluż, li jenħtieġ ikun soġġett għas-sistema tal-kontroll, u

               –fl-Anness IX għall-iskart mhux perikoluż tal-plastik, li jenħtieġ ma jkunx soġġett għas-sistema tal-kontroll, diment li ma jkunx fih materjal minn xi kategorija tal-Anness I sal-punt li jwassal l-iskart biex jesponi xi karatteristiċi perikolużi tal-Anness III.

               Il-proposta biex jiġu emendati l-Annessi II, VIII u IX tal-Konvenzjoni, li ressqet in-Norveġja, ingħatat lill-Partijiet fis-26 ta’ Ottubru 2018. Bil-proposta, l-iskart mhux perikoluż tal-plastik li jaqa’ taħt entrata riveduta tal-Anness IX jista’ jkompli jiġi nnegozjat bejn il-pajjiżi bl-istess kundizzjonijiet tal-Konvenzjoni kif inhuma llum, filwaqt li l-iskart tal-plastik li jeħtieġ attenzjoni speċjali u l-iskart perikoluż tal-plastik, f’entrati ġodda tal-Annessi II u VIII rispettivament, jaqgħu taħt is-sistema tal-kontroll tal-Konvenzjoni.

               Il-modifiki tal-Annessi II, VIII u IX tal-Konvenzjoni se jidħlu fis-seħħ fl-UE wara li jkunu ġew implimentati permezz ta’ emendi għar-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart
                  3
               . Il-bidliet għall-operaturi u għall-awtoritajiet fejn jidħlu l-esportazzjonijiet mill-UE jiddependu fuq it-tipi ta’ skart u l-pajjiżi ta’ destinazzjoni.

               L-esportazzjonijiet mill-UE lejn pajjiżi li mhumiex fl-OECD ta’ għadd ta’ kategoriji ġodda ta’ skart perikoluż tal-plastik (elenkati fl-Anness VIII) se jkunu pprojbiti. L-esportazzjonijiet fi ħdan l-OECD ta’ dan l-iskart se jkunu soġġetti għall-proċedura ta’ notifika. Anki l-esportazzjonijiet mill-UE lejn pajjiżi li mhumiex fl-OECD ta’ ċertu skart mhux perikoluż tal-plastik li hemm inkluż fl-Anness II, se jkunu pprojbiti, diment li l-UE ma tkunx iddeċidiet li tapplika l-proċedura ta’ notifika permezz ta’ emendi għar-Regolament (KE) Nru 1013/2006 (li hu soġġett għal rieżami sa tmiem l-2020). Anki l-esportazzjonijiet fi ħdan l-OECD ta’ dan l-iskart se jkunu soġġetti għall-proċedura ta’ notifika. Fl-aħħar nett, it-tipi ta’ skart mhux perikoluż tal-plastik li jaqgħu taħt l-Anness IX tal-Konvenzjoni jistgħu jiġu esportati mingħajr kontrolli, diment li dawn ikunu jissodisfaw ċerti kundizzjonijiet, biex ikun żgurat li dawn ikunu jistgħu jiġu rriċiklati faċilment fil-pajjiż importatur.

               L-implimentazzjoni awtomatika tal-proposta Norveġiża fir-Regolament (KE) Nru 1013/2006 twassal biex il-vjeġġi intra-UE tal-iskart li jkun għadu kemm ġie inkluż fl-Annessi II u VIII tal-Konvenzjoni ta’ Basel, jiġu soġġetti għall-proċedura ta’ notifika.

               Il-proċedura biex jiġu emendati l-Annessi tal-Konvenzjoni hi regolata mill-Artikoli 17 u 18 tal-Konvenzjoni. B’mod aktar speċifiku, kwalunkwe emenda proposta trid issir minn Parti u tiġi kkomunikata mis-Segretarjat lill-Partijiet kollha tal-inqas sitt xhur qabel il-laqgħa meta tkun ġiet proposta għall-adozzjoni, jiġifieri sat-28 ta’ Ottubru 2018 għall-CoP14. Barra minn hekk, kwalunkwe emenda bħal din trid tiġi adottata waqt laqgħa tal-Konferenza tal-Partijiet u tista’ ssir effettiva sitt xhur mid-data tal-ħruġ ta’ notifika mid-Depożitarju. L-att previst isir vinkolanti għall-Partijiet b’konformità mal-Artikolu 18(2)(c) tal-Konvenzjoni, li jipprevedi: “Mat-tmiem ta’ sitt xhur mid-data taċ-ċirkolazzjoni tal-komunikazzjoni mid-Depożitarju, l-Anness għandu jsir effettiv għall-Partijiet kollha ta’ din il-Konvenzjoni jew ta’ kull Protokoll interessat, li ma jkunux issottomettew notifika skont id-dispożizzjoni tas-subparagrafu (b).”

               3.POŻIZZJONI LI GĦANDHA TIĠI ADOTTATA F’ISEM L-UNJONI

               Jenħtieġ li l-Unjoni tappoġġa l-emendi għall-Annessi tal-Konvenzjoni li jimmodifikaw jew iżidu entrati dwar l-iskart tal-plastik:

               –fl-Anness II għall-iskart mhux perikoluż, li jenħtieġ ikun soġġett għas-sistema tal-kontroll tal-Konvenzjoni,

               –fl-Anness VIII għall-iskart perikoluż, li jenħtieġ ikun soġġett għas-sistema tal-kontroll, u

               –fl-Anness IX għall-iskart mhux perikoluż tal-plastik, li jenħtieġ ma jkunx soġġett għas-sistema tal-kontroll, diment li ma jkunx fih materjal minn xi kategorija tal-Anness I sal-punt li jwassal l-iskart biex jesponi xi karatteristiċi perikolużi tal-Anness III.

               Mingħajr l-emendi msemmija hawn fuq tal-Annessi tal-Konvenzjoni, hemm riskji sinifikanti li l-iskart tal-plastik jiġi esportat lejn pajjiżi li neqsin minn infrastrutturi xierqa għal ġbir effettiv tal-iskart u għall-immaniġġar ambjentalment korrett tiegħu. L-att previst se jikkontribwixxi biex:

               –jittejbu l-kontrolli fuq l-esportazzjonijiet tal-iskart tal-plastik,

               –ikun appoġġat immaniġġar ambjentalment korrett tal-iskart tal-plastik,

               –jonqsu r-riskji li l-iskart tal-plastik jispiċċa fl-ambjent, u

               –tkun evitata l-problema ambjentali globali tal-iskart fil-baħar.

               L-Istrateġija Ewropea għall-Plastik adottata fis-16 ta’ Jannar 2018
                  4
                tiddikjara li hu vitali li tittieħed azzjoni internazzjonali li tindirizza l-aktar sorsi sinifikanti tal-iskart tal-plastik fl-oċeani, jiġifieri l-infrastrutturi insuffiċjenti tal-immaniġġar tal-iskart fil-pajjiżi li qed jiżviluppaw u fl-ekonomiji emerġenti. L-Istrateġija Ewropea għall-Plastik issemmi speċifikament l-azzjoni ta’ sostenn skont il-Konvenzjoni ta’ Basel u tiżgura li l-plastik mibgħut għar-riċiklaġġ barra mill-pajjiż jiġi ttrattat u pproċessat b’kundizzjonijiet simili għal dawk applikabbli fl-UE. L-UE tesporta sehem sinifikanti tal-iskart tal-plastik tagħha lejn il-pajjiżi terzi (3 miljun tunnellata fl-2016) fejn għad hemm inċertezza fuq it-trattament tiegħu u l-problemi transfruntieri qed jiżdiedu fid-dawl tal-iżviluppi internazzjonali, fosthom id-deċiżjoni riċenti taċ-Ċina li tillimita l-importazzjonijiet ta’ ċerti tipi ta’ skart tal-plastik.

               Id-dispożizzjonijiet tal-Konvenzjoni jiġu implimentati fl-Unjoni permezz tar-Regolament (KE) Nru 1013/2006. Dan ir-Regolament japplika għall-esportazzjonijiet mill-Unjoni, għall-importazzjonijiet lejn l-Unjoni, u għall-vjeġġi bejn l-Istati Membri (Artikolu 1). Ir-Regolament japplika wkoll fi ħdan iż-Żona Ekonomika Ewropea (“iż-ŻEE”)
                  5
               .

               Meta jkun ġie adottat l-att previst u jsir effettiv, dan jeħtieġ jiġi implimentat fil-liġi tal-Unjoni u b’mod aktar speċifiku fir-Regolament (KE) Nru 1013/2006. B’hekk, il-vjeġġi intra-UE u intra-ŻEE tal-iskart tal-plastik li jkun għadu kemm ġie inkluż fl-Annessi II u VIII, jiġu soġġetti għal miżuri ġodda tal-kontroll (u għal projbizzjoni fuq l-esportazzjoni ta’ dan l-iskart lejn il-pajjiżi li mhumiex fl-OECD). Filwaqt li din is-sitwazzjoni hi mixtieqa għar-raġunijiet imsemmija hawn fuq rigward l-esportazzjonijiet mill-UE, din jaf tħalli effetti mhux mixtieqa u problematiċi fuq il-vjeġġi intra-UE u intra-ŻEE tal-iskart tal-plastik iddestinat għar-riċiklaġġ, għax jiġi soġġett għall-proċeduri ġodda ta’ notifika. Dawn il-vjaġġi diġà huma soġġetti għar-rekwiżiti tal-protezzjoni ambjentali fil-leġiżlazzjoni tal-Unjoni dwar l-iskart, u l-introduzzjoni ta’ proċeduri amministrattivi ġodda jaf tagħmel ir-riċiklaġġ tal-plastik fl-UE aktar ikkumplikat u għali filwaqt li mil-lat ambjentali jinkiseb biss għadd limitat ta’ benefiċċji.

               Biex is-sitwazzjoni fl-Unjoni u fiż-ŻEE tibqa’ kif inhi, jiġifieri mingħajr is-sistema tal-kontroll tal-Konvenzjoni għall-vjeġġi tal-iskart ġdid tal-plastik, ikun meħtieġ li jiġu notifikati d-dispożizzjonijiet ikkonċernati lis-Segretarjat tal-Konvenzjoni skont l-Artikolu 11 tal-Konvenzjoni. B’dan l-Artikolu, il-Partijiet ikunu jistgħu jagħmlu ftehimiet jew arranġamenti bilaterali, multilaterali jew reġjonali fir-rigward tal-movimenti transfruntieri tal-iskart, diment li l-ftehimiet jew l-arranġamenti jkunu kompatibbli mal-immaniġġar ambjentalment korrett tal-iskart li teżiġi l-Konvenzjoni. Dawn il-ftehimiet jew l-arranġamenti għandhom jistabbilixxu dispożizzjonijiet li ma jkunux inqas ambjentalment korrett minn dawk previsti mill-Konvenzjoni, b’mod partikolari billi jitqiesu l-interesssi tal-pajjiżi li għadhom qed jiżviluppaw. In-notifiki skont l-Artikolu 11 saru pereżempju b’rabta ma’ Deċiżjoni tal-Kunsill tal-OECD
                  6
               .

               Għaldaqstant, din il-proposta għal Deċiżjoni tal-Kunsill tipprevedi li l-Unjoni tinnotifika d-dispożizzjonijiet applikati għall-vjeġġi tal-iskart tal-plastik kkonċernat fl-Unjoni u fiż-ŻEE, sa fejn dawn id-dispożizzjonijiet ikunu jvarjaw mill-att previst, u tispeċifika li d-dispożizzjonijiet tagħna huma bbażati fuq sistema ta’ mmaniġġar ambjentalment korrett li tkun kompatibbli mal-Konvenzjoni, lis-Segretarjat skont l-Artikolu 11 tal-Konvenzjoni. Minħabba r-rabtiet bejn l-emendi għall-Annessi tal-Konvenzjoni u d-Deċiżjoni tal-OECD msemmija hawn fuq, jeħtieġ jittieħdu passi wkoll biex is-Segretarjat tal-OECD jkun infurmat dwar is-sitwazzjoni msemmija hawn fuq.

               4.BAŻI ĠURIDIKA

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li għandhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni
                  7
               .”

               4.1.2.Applikazzjoni għall-każ preżenti

               Il-Konferenza tal-Partijiet għall-Konvenzjoni ta’ Basel hi l-korp stabbilit mill-Konvenzjoni.

               L-att li l-Konferenza tal-Partijiet qed tintalab tadotta jikkostitwixxi att b’effetti ġuridiċi. L-att previst se jkun vinkolanti skont id-dritt internazzjonali b’konformità mal-Artikolu 18 tal-Konvenzjoni. Dan kapaċi jinfluwenza b’mod determinanti l-kontenut tal-leġiżlazzjoni tal-UE, notevolment ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart. Dan ir-Regolament jimplimenta l-Konvenzjoni billi fost l-oħrajn jistabbilixxi l-proċeduri għall-esportazzjonijiet mill-Unjoni, għall-importazzjonijiet lejn l-Unjoni u għall-vjeġġi bejn l-Istati Membri. Dan ir-Regolament japplika wkoll fiż-ŻEE.

               Meta jiġu emendati l-Annessi tal-Konvenzjoni, ikun jeħtieġ li dawn l-emendi jiġu implimentati fir-Regolament (KE) Nru 1013/2006 (bl-eċċezzjoni possibbli ta’ dispożizzjonijiet dwar il-vjeġġi intra-UE tal-iskart, kif spjegat hawn fuq).

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali tad-Deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi qabelxejn mill-objettiv u mill-kontenut tal-att previst li dwarhom tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst għandhom x’jaqsmu mal-ħarsien tal-ambjent.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 192(1) flimkien mal-Artikolu 218(9) tat-TFUE.

               2019/0008 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata f’isem l-Unjoni Ewropea waqt l-14-il Konferenza tal-Partijiet għall-Konvenzjoni ta’ Basel dwar il-Kontroll ta’ Movimenti Transfruntieri ta’ Skart Perikoluż u r-Rimi tiegħu, fir-rigward ta’ ċerti emendi għall-Annessi II, VIII u IX tagħha

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Basel dwar il-Kontroll ta’ Movimenti Transfruntieri ta’ Skart Perikoluż u r-Rimi tiegħu (“il-Konvenzjoni”) ġiet konkluża mill-Unjoni bid-Deċiżjoni tal-Kunsill 93/98/KEE dwar it-tmiem, f’isem il-Komunità, tal-Konvenzjoni dwar il-kontroll tal-moviment barra l-konfini ta’ skart perikoluż u r-rimi tiegħu (Konvenzjoni ta’ Basel)
                  8
                nhar it-22 ta’ Marzu 1989, u daħlet fis-seħħ fl-1992.

               (2)B’konformità mal-Artikolu 15 tal-Konvenzjoni, il-Konferenza tal-Partijiet għandha tikkunsidra u tadotta, kif meħtieġ, emendi għal din il-Konvenzjoni.

               (3)Il-Konferenza tal-Partijiet, waqt l-14-il laqgħa tagħha ta’ April u Mejju 2019, għandha tikkonsidra l-adozzjoni tal-emendi għall-Annessi tal-Konvenzjoni li jimmodifikaw jew iżidu entrati dwar l-iskart tal-plastik:

               –fl-Anness II għall-iskart mhux perikoluż, li jenħtieġ ikun soġġett għas-sistema tal-kontroll tal-Konvenzjoni,

               –fl-Anness VIII għall-iskart perikoluż, li jenħtieġ ikun soġġett għas-sistema tal-kontroll, u

               –fl-Anness IX għall-iskart mhux perikoluż tal-plastik, li jenħtieġ ma jkunx soġġett għas-sistema tal-kontroll, diment li ma jkunx fih materjal minn xi kategorija tal-Anness I sal-punt li jwassal l-iskart biex jesponi xi karatteristiċi perikolużi tal-Anness III.

               (4)Fis-26 ta’ Ottubru 2018, il-Partijiet ingħataw proposta imressqa min-Norveġja biex jiġu emendati l-Annessi II, VIII u IX tal-Konvenzjoni. Bil-proposta, l-iskart mhux perikoluż tal-plastik li jaqa’ taħt entrata riveduta tal-Anness IX se jkompli jiġi nnegozjat bejn il-pajjiżi bl-istess kundizzjonijiet tal-Konvenzjoni kif inhuma llum, filwaqt li l-iskart tal-plastik li jeħtieġ attenzjoni speċjali u l-iskart perikoluż tal-plastik, f’entrati ġodda tal-Annessi II u VIII rispettivament, jaqgħu taħt is-sistema tal-kontroll tal-Konvenzjoni.

               (5)Jixraq tiġi stabbilita l-pożizzjoni li għandha tiġi adottata f’isem l-Unjoni waqt il-Konferenza tal-Partijiet, peress li l-att previst se jkun vinkolanti għall-Unjoni u kapaċi jinfluwenza b’mod determinanti l-kontenut tad-dritt tal-Unjoni, jiġifieri r-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjeġġi ta’ skart
                  9
               .

               (6)Jenħtieġ li l-Unjoni tappoġġa dawn l-emendi msemmija hawn fuq għall-Annessi tal-Konvenzjoni għax dawn jikkontribwixxu biex jittejbu l-kontrolli fuq l-esportazzjonijiet tal-iskart tal-plastik, ikun evitat li l-iskart tal-plastik jiġi esportat lejn pajjiżi li neqsin minn infrastrutturi xierqa għal ġbir effettiv tal-iskart u għall-immaniġġar ambjentalment korrett tiegħu, jiġi appoġġat immaniġġar ambjentalment korrett tal-iskart tal-plastik, jonqsu r-riskji li l-iskart tal-plastik jispiċċa fl-ambjent, u tkun evitata l-problema ambjentali globali tal-iskart fil-baħar.

               (7)Jixraq li għall-vjeġġi intra-UE u intra-ŻEE tal-iskart tal-plastik tinżamm is-sitwazzjoni attwali, minflok ma tintuża s-sistema tal-kontroll tal-Konvenzjoni ta’ Basel għall-iskart, li tista’ tiddaħħal fl-Anness II u fl-Anness VIII waqt l-14-il Konferenza tal-Partijiet għall-Konvenzjoni ta’ Basel. Għaldaqstant jenħtieġ li l-Unjoni tinnotifika d-dispożizzjonijiet tal-leġiżlazzjoni tal-Unjoni applikati għall-vjeġġi tal-iskart tal-plastik ikkonċernati fi ħdan l-Unjoni u fiż-ŻEE, sa fejn dawn id-dispożizzjonijiet ikunu jvarjaw mill-att previst, u tispeċifika li d-dispożizzjonijiet tagħna huma bbażati fuq sistema ta’ mmaniġġar ambjentalment korrett li tkun kompatibbli mal-Konvenzjoni. Din in-notifika għandha ssir lis-Segretarjat tal-Konvenzjoni skont l-Artikolu 11 tal-Konvenzjoni.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tiġi adottata f’isem l-Unjoni waqt l-14-il laqgħa tal-Konferenza tal-Partijiet għall-Konvenzjoni ta’ Basel għandha tkun din li ġejja, soġġetta għall-paragrafu 2:

               L-Unjoni tappoġġa l-emendi għall-Annessi tal-Konvenzjoni li jimmodifikaw jew iżidu entrati dwar l-iskart tal-plastik:

               –fl-Anness II għall-iskart mhux perikoluż, li jenħtieġ ikun soġġett għas-sistema tal-kontroll tal-Konvenzjoni,

               –fl-Anness VIII għall-iskart perikoluż, li jenħtieġ ikun soġġett għas-sistema tal-kontroll, u

               –fl-Anness IX għall-iskart mhux perikoluż tal-plastik, li jenħtieġ ma jkunx soġġett għas-sistema tal-kontroll, diment li ma jkunx fih materjal minn xi kategorija tal-Anness I sal-punt li jwassal l-iskart biex jesponi xi karatteristiċi perikolużi tal-Anness III.

               2.Meta l-att previst jiġi adottat mill-Konferenza tal-Partijiet għall-Konvenzjoni ta’ Basel, l-Unjoni se tinnotifika lis-Segretarjat tal-Konvenzjoni, b’konformità mal-Artikolu 11 tal-Konvenzjoni, id-dispożizzjonijiet tal-leġiżlazzjoni tal-Unjoni applikati għall-vjeġġi tal-iskart tal-plastik koperti bl-att previst fi ħdan l-Unjoni u fiż-ŻEE, sa fejn dawn id-dispożizzjonijiet ikunu jvarjaw mill-att previst.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 93/98/KEE dwar il-konklużjoni, għan-nom tal-Komunità, tal-Konvenzjoni ta’ Basel tat-22 ta’ Marzu 1989 dwar il-kontroll ta’ movimenti transkonfinali ta’ skart perikoluż u r-rimi tiegħu (Konvenzjoni ta’ Basel) (ĠU L 39, 16.2.1993, p. 1).

                     (2)

                        Il-proposta tinsab fuq is-sit web tal-Konvenzjoni ta’ Basel, żur http://www.basel.int/TheConvention/Communications/tabid/1596/Default.aspx

                     (3)

                        ĠU L 190, 12.7.2006, p. 1.

                     (4)

                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, Strateġija Ewropea għall-Plastik f’Ekonomija Ċirkolari, COM(2018) 28 final.

                     (5)

                        Id-Deċiżjoni Nru 73/2008 tal-Kumitat Konġunt taż-ŻEE tas-6 ta’ Ġunju 2008.

                     (6)

                        C(2001))107/Final dwar il-Kontroll ta’ Movimenti Transkonfinali ta’ Skart Destinat għal Operazzjonijiet ta’ Rkupru,
                  http://www.basel.int/Countries/Agreements/tabid/1482/Default.aspx

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        ĠU L 39, 16.2.1993, p. 1.

                     (9)

                        ĠU L 190, 12.7.2006, p. 1.


               IL-KUMMISSJONI EWROPEA
            Brussell, 31.1.2019
            COM(2019) 26 final
            2019/0013(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-Ftehim bejn l-Unjoni Ewropea u l-Konfederazzjoni Żvizzera dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, u tad-Deċiżjoni Qafas tal-Kunsill 2009/905/ĠAI dwar l-akkreditazzjoni ta’ fornituri ta’ servizzi forensiċi li jwettqu attivitajiet tal-laboratorju

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Id-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-kooperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali
                  1
               (“id-Deċiżjoni ta’ Prüm”), ġiet adottata biex tiġi inkorporata fil-qafas legali tal-Unjoni Ewropea s-sustanza tad-dispożizzjonijiet tat-Trattat ta’ Prüm preċedenti dwar it-titjib tal-kooperazzjoni transkonfinali, b’mod partikolari fil-ġlieda kontra t-terroriżmu, il-kriminalità transkonfinali u l-migrazzjoni illegali, li ġew maqbula minn seba’ pajjiżi Ewropej fis-27 ta’ Mejju 2005. Fl-istess jum, il-Kunsill adotta wkoll id-Deċiżjoni 2008/616/ĠAI tat-23 ta’ Ġunju 2008 dwar l-implimentazzjoni tad-Deċiżjoni 2008/615/ĠAI dwar it-titjib tal-kooperazzjoni transkonfinali b’mod partikolari fil-ġlieda kontra t-terroriżmu u l-kriminalità transkonfinali
                  2
               (id-“Deċiżjoni ta’ Implimentazzjoni ta’ Prüm”), li tistabbilixxi d-dispożizzjonijiet tekniċi meħtieġa għall-implimentazzjoni tad-Deċiżjoni 2008/615/ĠAI.

               Id-Deċiżjoni ta’ Prüm u d-Deċiżjoni ta’ Implimentazzjoni ta’ Prüm huma mfassla biex itejbu l-iskambju ta’ informazzjoni bejn l-awtoritajiet responsabbli għall-prevenzjoni u l-investigazzjoni ta’ reati kriminali u biex isaħħu l-kooperazzjoni tal-pulizija u dik ġudizzjarja fost l-Istati Membri tal-Unjoni. Id-Deċiżjoni ta’ Prüm fiha, inter alia, dispożizzjonijiet li bihom l-Istati Membri jagħtu lil xulxin fuq bażi reċiproka aċċess għall-fajls awtomatizzati tagħhom għall-analiżi, għas-sistemi awtomatizzati ta’ identifikazzjoni dattiloskopika u għad-data tar-reġistrazzjoni tal-vetturi. L-informazzjoni miksuba mill-ipparagunar tad-data għandha tiftaħ approċċi investigattivi ġodda u għalhekk ikollha rwol kruċjali f'li tgħin lill-awtoritajiet tal-infurzar tal-liġi u dawk ġudizzjarji tal-Istati Membri.

               Fit-30 ta’ Novembru 2009, il-Kunsill adotta d-Deċiżjoni Qafas tal-Kunsill 2009/905/ĠAI dwar l-akkreditament tal-fornituri ta’ servizzi forensiċi li jwettqu attivitajiet tal-laboratorji
                  3
                (“Id-Deċiżjoni Forensika”). Din id-Deċiżjoni Qafas tal-Kunsill tistabbilixxi r-rekwiżiti għall-iskambju ta’ data dwar id-DNA u l-marki tas-swaba’ biex tiżgura li r-riżultati tal-attivitajiet tal-laboratorji mwettqin minn fornituri ta' servizzi forensiċi akkreditati fi Stat Membru wieħed jiġu rikonoxxuti mill-awtoritajiet responsabbli għall-prevenzjoni, il-kxif u l-investigazzjoni ta' reati kriminali bħala ugwalment affidabbli daqs ir-riżultati tal-attivitajiet tal-laboratorji mwettqin minn fornituri ta' servizzi forensiċi akkreditati għall-EN ISO/IEC 17025 fi ħdan kwalunkwe Stat Membru ieħor.

               F’Ottubru 2015, il-Kummissjoni ppreżentat ir-rakkomandazzjoni għal Deċiżjoni tal-Kunsill li tawtorizza n-negozjati għall-konklużjoni tal-ftehimiet mal-Konfederazzjoni Żvizzera u mal-Prinċipat tal-Liechtenstein dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, inkluż l-Anness (Direttivi ta’ Negozjati), lill-Kunsill.

                  Fl-10 ta’ Ġunju 2016, il-Kunsill awtorizza lill-Kummissjoni biex tiftaħ negozjati mal-Konfederazzjoni Żvizzera u mal-Prinċipat tal-Liechtenstein, dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI, tad-Deċiżjoni tal-Kunsill 2008/616/ĠAI, u l-Anness tagħha, u tad-Deċiżjoni Qafas tal-Kunsill 2009/905/ĠAI dwar l-akkreditament tal-fornituri ta’ servizzi forensiċi li jwettqu attivitajiet tal-laboratorji. Dawn in-negozjati ġew iffinalizzati b’suċċess maż-żewġ pajjiżi bl-inizjalar tal-Ftehim fl-24 ta’ Mejju 2018.

                  Il-Kummissjoni tikkunsidra li ntlaħqu l-objettivi stabbiliti mill-Kunsill fid-direttivi ta’ negozjati tiegħu u li l-abbozz tal-Ftehim hu aċċettabbli għall-Unjoni.

               Dan il-ftehim internazzjonali bejn l-UE u l-Konfederazzjoni Żvizzera għandu l-għan li jtejjeb u jissimplifika l-iskambju awtomatizzat ta’ informazzjoni u intelligence bejn l-awtoritajiet tal-infurzar tal-liġi tal-Istati Membri u l-pajjiżi assoċjati, biex tiġi stimolata l-kooperazzjoni internazzjonali tal-pulizija. Il-possibbiltà għall-Istati Membri kollha biex ikollhom aċċess għall-bażijiet ta’ data nazzjonali tal-Konfederazzjoni Svizzera, dwar id-DNA, data dattiloskopika u dwar ir-reġistrazzjoni ta’ vetturi, u bil-maqlub, bla dubju hija ta’ importanza kbira biex titrawwem u titħeġġeġ il-kooperazzjoni transkonfinali tal-pulizija. It-titjib tal-iskambju ta’ informazzjoni dwar l-infurzar tal-liġi għaż-żamma tas-sigurtà fl-Unjoni Ewropea ma jistax jintlaħaq b’mod suffiċjenti mill-Istati Membri waħedhom, minħabba n-natura ta’ kriminalità internazzjonali li mhijiex limitata mill-fruntieri tal-UE.

               •Konsistenza mad-dispożizzjonijiet ta’ politika eżistenti fil-qasam ta’ politika

               Id-Deċiżjoni Qafas tal-Kunsill 2006/960/ĠAI tat-18 ta’ Diċembru 2006 dwar is-simplifikazzjoni tal-iskambju ta’ informazzjoni u intelligence bejn l-awtoritajiet tal-infurzar tal-liġi tal-Istati Membri tal-Unjoni Ewropea
                  4
               , l-hekk imsejħa “Inizjattiva Svediża”, tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen
                  5
               .

               L-inizjattiva Żvediża sa ċertu punt hija relatata mad-Deċiżjoni ta’ Prüm, peress li tistabbilixxi r-regoli li permezz tagħhom l-awtoritajiet tal-infurzar tal-liġi tal-Istati Membri u l-pajjiżi assoċjati jistgħu jiskambjaw informazzjoni u intelligence eżistenti effettivament għall-fini li jitwettqu investigazzjonijiet kriminali jew operazzjonijiet ta’ intelligence kriminali. Skont l-Artikolu 5(1) tal-inizjattiva Żvediża, informazzjoni u intelligence jistgħu jiġu mitluba biex jiġi skopert, prevenut jew investigat reat fejn hemm raġunijiet fattwali biex wieħed jemmen li informazzjoni jew tagħrif sigriet rilevanti huma disponibbli fi Stat Membru ieħor. L-iskambju awtomatizzat tal-informazzjoni skont id-Deċiżjoni ta’ Prüm huwa adattat biex jiġu stabbiliti tali raġunijiet fattwali.

               Barra minn hekk, skont l-Artikolu 20(1) tar-Regolament (UE) Nru 603/2013
                  6
               , qabel ma ssir talba għal aċċess tal-infurzar tal-liġi għall-Eurodac, l-Istati Membri l-ewwel iridu jivverifikaw il-bażijiet ta’ data tal-marki tas-swaba’ disponibbli taħt il-liġi nazzjonali u jqabblu sett ta’ data tal-marki tas-swaba’ mal-Bażijiet tad-Data Awtomatizzati tal-Marki tas-Swaba’ ta’ Stati Membri oħra skont id-Deċiżjoni ta’ Prüm. L-Istati Membri li ma jissodisfawx il-kundizzjoni minn qabel li jagħmlu verifika Prüm, li hija prerekwiżit obbligatorju, mhux se jkunu jistgħu jagħmlu talba għal aċċess tal-infurzar tal-liġi għall-Eurodac.

               Fl-14 ta’ Diċembru 2015, il-Kunsill awtorizza lill-Kummissjoni biex tiftaħ negozjati dwar ftehimiet bejn l-Unjoni, minn naħa waħda, u d-Danimarka, l-Iżlanda, in-Norveġja, l-Iżvizzera u l-Liechtenstein, fuq in-naħa l-oħra, dwar il-modalitajiet tal-parteċipazzjoni ta’ dawn l-Istati fil-proċedura għat-tqabbil u t-trażmissjoni tad-data għall-finijiet ta’ infurzar tal-liġi stabbiliti fil-Kapitolu VI tar-Regolament (UE) Nru 603/2013.

               Il-Ftehim Internazzjonali bejn l-Unjoni Ewropea u l-Iżlanda u n-Norveġja dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali u d-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, ġie konkluż fis-26 ta’ Lulju 2010.

               F'konformità mal-Artikolu 3 tal-Protokoll Nru 21
                  7
                dwar il-Pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawn l-Istati Membri għandhom jinnotifikaw ix-xewqa tagħhom li jieħdu sehem fl-adozzjoni u l-applikazzjoni ta' din il-proposta għal Deċiżjoni tal-Kunsill fi żmien tliet xhur wara l-adozzjoni tagħha mill-Kummissjoni.

               F'konformità mal-Artikoli 1 u 2 tal-Protokoll Nru 22
                  8
                dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi legali għal din il-proposta għal Deċiżjoni tal-Kunsill hija l-Artikolu 82(1)(d) u l-Artikolu 87(2)(a), flimkien mal-Artikolu 218(6)(a) tat-Trattat dwar il-Funzjonament tal-Unjoni Ewropea (TFUE).

               Il-kunsens tal-Parlament Ewropew huwa meħtieġ għall-konklużjoni ta’ dan il-ftehim skont l-Artikolu 218(6)(a)(v) tat-TFUE.

               •Sussidjarjetà (għall-kompetenza mhux esklużiva)

               Skont il-prinċipju ta’ sussidjarjetà stabbilit fl-Artikolu 5 tat-Trattat dwar l-Unjoni Ewropea, l-għanijiet ta’ dan il-Ftehim jistgħu jinkisbu biss fil-livell tal-Unjoni.

               •Proporzjonalità

                  Biex tiġi stimolata l-kooperazzjoni internazzjonali f’dan il-qasam, huwa ta’ importanza fundamentali li l-parteċipanti kollha li jiskambjaw data taħt il-Qafas Prüm jimplimentaw l-istess standards tekniċi, proċedurali u tal-protezzjoni tad-data u rekwiżiti biex jippermettu l-iskambju veloċi, effiċjenti u preċiż ta’ informazzjoni. Il-proposta tikkonforma mal-prinċipju ta’ proporzjonalità għaliex ma tmurx lil hinn minn dak li huwa meħtieġ biex jintlaħqu l-għanijiet ta’ parteċipazzjoni effettiva tal-Konfederazzjoni Żvizzera fid-Deċiżjonijiet ta’ Prüm u d-Deċiżjoni Forensika.

               •Għażla tal-istrument

                  Din il-proposta hija skont l-Artikolu 218(6)(a) tat-TFUE, li jipprevedi l-adozzjoni ta' deċiżjonijiet mill-Kunsill dwar ftehimiet internazzjonali, wara l-kunsens tal-Parlament Ewropew.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Il-Kunsill ġie infurmat u kkonsultat fil-Gruppi ta’ Ħidma tal-Kunsill rilevanti (DAPIX). Il-Parlament Ewropew (il-Kumitat LIBE) ġie infurmat.

               •Drittijiet fundamentali

                  Il-Ftehim huwa kompletament f’konformità mad-drittijiet fundamentali u l-prinċipji tal-protezzjoni tad-data indikati fid-Deċiżjoni ta’ Prüm (Kapitolu 6).

               4.IMPLIKAZZJONIJIET BAĠITARJI

                  Il-premessa 8 tal-Ftehim tgħid li l-Konfederazzjoni Żvizzera għandha tħallas l-ispejjeż imġarrba mill-awtoritajiet tagħha b’rabta mal-applikazzjoni ta’ dan il-Ftehim. L-Artikolu 1(1) tal-Ftehim jelenka l-Artikoli applikabbli tad-Deċiżjoni ta’ Prüm inkluż l-Artikolu 34 li jipprevedi li kull Stat Membru għandu jħallas il-kostijiet operazzjonali magħmula mill-awtoritajiet tiegħu b’rabta mal-applikazzjoni tad-Deċiżjoni ta’ Prüm. L-Artikolu 1(4) japplika obbligu simili għall-Istati Membri dwar id-Deċiżjoni Forensika. Għalhekk, ma hemm l-ebda implikazzjonijiet baġitarji għall-baġit tal-Unjoni.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  L-implimentazzjoni, inkluż evalwazzjoni minn qabel mill-Kunsill u l-Istati Membri, in-notifiki u d-dikjarazzjonijiet huma deskritti fl-Artikolu 8 ta’ dan il-Ftehim.

               •Spjegazzjoni fid-dettall tad-dispożizzjonijiet speċifiċi tal-proposta

               Il-Ftehim jelenka d-dispożizzjonijiet tad-Deċiżjoni ta’ Prüm, id-Deċiżjoni ta’ Implimentazzjoni ta’ Prüm u d-Deċiżjoni Forensika li għandhom isiru applikabbli għall-Konfederazzjoni Żvizzera wara d-dħul fis-seħħ tal-Ftehim.

               Il-Ftehim jistabbilixxi wkoll id-dispożizzjonijiet għal applikazzjoni uniformi (l-Artikolu 3), soluzzjoni ta’ tilwim (Artikolu 4), emendi (Artikolu 5), notifiki u dikjarazzjonijiet (Artikolu 8). Il-Partijiet Kontraenti jaqblu li jwettqu rieżami komuni ta' dan il-Ftehim mhux iktar tard minn ħames snin wara d-dħul fis-seħħ tiegħu (l-Artikolu 6). Dan il-Ftehim huwa konkluż għal perjodu indefinit, filwaqt li waħda mill-Partijiet Kontraenti tista’ ttemm il-Ftehim fi kwalunkwe mument (l-Artikolu 10).

               2019/0013 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-Ftehim bejn l-Unjoni Ewropea u l-Konfederazzjoni Żvizzera dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, u tad-Deċiżjoni Qafas tal-Kunsill 2009/905/ĠAI dwar l-akkreditazzjoni ta’ fornituri ta’ servizzi forensiċi li jwettqu attivitajiet tal-laboratorju

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 82(1)(d) u l-Artikolu 87(2)(a) flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)F’konformità mad-Deċiżjoni tal-Kunsill [XXX] ta’ [XXX]
                  9
               , il-Ftehim bejn l-Unjoni Ewropea u l-Konfederazzjoni Żvizzera dwar l-applikazzjoni ta’ ċerti dispożizzjonijiet tad-Deċiżjoni 2008/615/ĠAI
                  10
                dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI
                  11
                dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, u l-Anness tagħha, u tad-Deċiżjoni Qafas tal-Kunsill 2009/905/ĠAI
                  12
                dwar l-akkreditazzjoni ta’ fornituri ta’ servizzi forensiċi li jwettqu attivitajiet tal-laboratorju (‘il-Ftehim’) ġie ffirmat fil-[XXX]suġġett għall-konklużjoni tiegħu f’data aktar tard.

               (2)It-titjib tal-iskambju ta’ informazzjoni dwar l-infurzar tal-liġi biex tinżamm is-sigurtà fl-Unjoni ma jistax jintlaħaq biss mill-Istati Membri waħedhom, minħabba n-natura tal-kriminalità internazzjonali, li mhijiex limitata mill-fruntieri tal-Unjoni. Il-possibbiltà għall-Istati Membri kollha u l-Konfederazzjoni Svizzera biex ikollhom aċċess reċiproku għal bażijiet ta’ data nazzjonali rigward fajls tal-analiżi tad-DNA, sistemi ta’ identifikazzjoni dattiloskopika u d-data dwar ir-reġistrazzjoni ta’ vetturi huwa ta’ importanza ċentrali biex titrawwem il-kooperazzjoni fl-infurzar tal-liġi transkonfinali.

               (3)F’konformità mal-Artikolu 8 tal-Ftehim, xi wħud mid-dispożizzjonijiet tiegħu jiġu applikati fuq bażi proviżorja, mid-data tal-firma tiegħu.

               (4)Il-Ftehim għandu jiġi approvat f’isem l-Unjoni Ewropea,

               (5)[F'konformità mal-Artikolu 3 tal-Protokoll Nru 21 dwar il-Pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawn l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta' din id-Deċiżjoni]

               (6)F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u l-Konfederazzjoni Żvizzera dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, u tad-Deċiżjoni Qafas tal-Kunsill 2009/905/ĠAI dwar l-akkreditazzjoni ta’ fornituri ta’ servizzi forensiċi li jwettqu attivitajiet tal-laboratorju (‘il-Ftehim’), huwa b’dan approvat f’isem l-Unjoni.

               Artikolu 2

               Il-President tal-Kunsill għandu jaħtar il-persuna li jkollha s-setgħa tipproċedi, f’isem l-Unjoni Ewropea, u tagħmel in-notifika prevista fl-Artikolu 8(1) tal-Ftehim, sabiex tesprimi l-kunsens tal-Unjoni Ewropea li tintrabat bil-Ftehim
                  13
               .

               Artikolu 3

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        ĠU L 210, 6.8.2008, p. 1.

                     (2)

                        ĠU L 210, 6.8.2008, p. 12.

                     (3)

                        ĠU L 322, 9.12.2009, p. 14.

                     (4)

                        ĠU L 386, 29.12.2006, p. 89.

                     (5)

                        ĠU L 53, 27.2.2008, p. 52.

                     (6)

                        Ir-Regolament (UE) Nru 603/2013 tal-Parlament Ewropew u tal-Kunsill tas-26 ta' Ġunju 2013 dwar l-istabbiliment tal-“Eurodac” għat-tqabbil ta' marki tas-swaba' għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f'wieħed mill-Istati Membri minn ċittadin ta' pajjiż terz jew persuna apolida u dwar talbiet għat-tqabbil ma’ data tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta' infurzar tal-liġi, u li jemenda r-Regolament (UE) Nru 1077/2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta' libertà, sigurtà u ġustizzja (riformulazzjoni)( ĠU L 180, 29.6.2013, p. 1).

                     (7)

                        ĠU C 202, 7.6.2016, p. 295.

                     (8)

                        ĠU C 326, 26.10.2012, p. 299.

                     (9)

                        Id-Deċiżjoni tal-Kunsill [XXX] ta’ [XXX] dwar l-iffirmar, f’isem l-Unjoni Ewropea, u fuq l-applikazzjoni proviżorja ta’ ċerti dispożizzjonijiet tal-Ftehim bejn l-Unjoni Ewropea u l-Konfederazzjoni Żvizzera dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u kriminalità transkonfinali, tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib fil-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, u tad-Deċiżjoni Qafas tal-Kunsill 2009/905/ĠAI dwar l-akkreditazzjoni ta’ fornituri ta’ servizzi forensiċi li jwettqu attivitajiet tal-laboratorju (OJ L […], […]. p. […]).

                     (10)

                        Id-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (ĠU L 210, 6.8.2008, p. 1).

                     (11)

                        Id-Deċiżjoni tal-Kunsill 2008/616/ĠAI tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (ĠU L 210, 6.8.2008, p. 12).

                     (12)

                        Id-Deċiżjoni Qafas tal-Kunsill 2009/905/ĠAI tat-30 ta' Novembru 2009 dwar l-Akkreditament tal-fornituri ta' servizzi forensiċi li jwettqu attivitajiet tal-laboratorji (ĠU L 322, 9.12.2009, p. 14).

                     (13)

                        Id-data tad-dħul fis-seħħ tal-Ftehim se tiġi ppubblikata f’ Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


               IL-KUMMISSJONI EWROPEA
            Brussell, 6.2.2019
            COM(2019) 52 final
            2019/0025(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed, f'isem l-Unjoni Ewropea, fid-disa’ laqgħa tal-Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes fir-rigward tal-proposti għall-emendi tal-Annessi A u B

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Konferenza tal-Partijiet għall-Konvenzjoni ta’ Stokkolma b’rabta mal-adozzjoni prevista tad-deċiżjonijiet biex jiġu emendati l-Annessi A u B billi jiġu elenkati aktar sustanzi kimiċi u jiġu emendati tal-entrati eżistenti.

               2.Kuntest tal-proposta

               2.1.Il-Konvenzjoni ta’ Stokkolma

               Il-Konvenzjoni ta’ Stokkolma dwar Materjal Organiku Persistenti li Jniġġes (“il-Konvenzjoni”) għandha l-għan li tħares is-saħħa tal-bniedem u l-ambjent minn materjal organiku persistenti li jniġġes (POPs). Il-Konvenzjoni toħloq obbligi li jorbtu legalment għall-Partijiet biex jieħdu miżuri bl-għan li jeliminaw jew jirrestrinġu l-produzzjoni u l-użu, u l-importazzjoni u l-esportazzjoni ta’ POPs. Il-Partijiet huma obbligati wkoll biex jieħdu miżuri bl-għan li jnaqqsu jew jeliminaw ir-rilaxxi mill-produzzjoni mhux intenzjonata ta’ POPs u r-rilaxxi minn ħażniet u minn skart.

               Il-Ftehim daħal fis-seħħ fl-24 ta’ Frar 2004.

               L-Unjoni Ewropea u 27 Stat Membru huma partijiet għall-Konvenzjoni
                  1
               .

               2.2.Il-Konferenza tal-Partijiet għall-Konvenzjoni ta’ Stokkolma

               Stabbilita skont l-Artikolu 19 tal-Konvenzjoni, il-Konferenza tal-Partijiet hi l-korp ta’ tmexxija tal-Konvenzjoni ta’ Stokkolma. Il-korp normalment jiltaqa’ kull sentejn biex jimmonitorja l-implimentazzjoni tal-Konvenzjoni. Hu jirrieżamina wkoll il-kimiċi ppreżentati mill-Kumitat ta’ Rieżami dwar il-POPs għall-kunsiderazzjoni tiegħu.

               Skont l-Artikolu 23 tal-Konvenzjoni, kull parti għandha vot wieħed. Madankollu, l-organizzazzjonijiet reġjonali għall-integrazzjoni ekonomika bħall-UE jeżerċitaw id-dritt tagħhom li jivvutaw b’għadd ta’ voti li jkun ugwali għall-għadd ta’ Stati Membri tagħhom li huma partijiet għall-Konvenzjoni.

               2.3.L-att previst tal-Konferenza tal-Partijiet

               Fid-disa’ laqgħa ordinarja, li sseħħ mid-29 ta’ April sal-10 ta’ Mejju 2019, il-Konferenza tal-Partijiet se tikkunsidra l-adozzjoni tad-deċiżjonijiet biex jiġu elenkati aktar sustanzi kimiċi fl-Annessi A, B u/jew C għall-Konvenzjoni.

               L-iskop tal-atti previsti hu li jelenkaw aktar sustanzi kimiċi jew li jementaw l-entrati eżistenti fl-Annessi A, B u/jew C għall-Konvenzjoni. L-elenkar fl-Annessi A, B u/jew C għandu l-effett li s-sustanzi kimiċi jsiru soġġetti għal miżuri mmirati lejn l-eliminazzjoni jew ir-restrizzjoni tal-produzzjoni u tal-użu tagħhom, inklużi t-tnaqqis jew l-eliminazzjoni ta’ rilaxxi mhux intenzjonati. L-emenda tal-entrati eżistenti għandha l-għan li tnaqqas in-numru ta’ eżenzjonijiet mill-miżuri ta’ kontroll.

               L-atti previsti ser isiru vinkolanti għall-partijiet f’konformità mal-Artikolu 22(4) tal-Konvenzjoni, li jipprevedi: “Il-proposta, l-adozzjoni u d-dħul fis-seħħ tal-emendi għall-Annessi A, B jew C għandhom ikunu soġġetti għall-istess proċeduri bħall-proposta, l-adozzjoni u d-dħul fis-seħħ ta’ annessi addizzjonali għal din il-Konvenzjoni, ħlief li emenda għal Anness A, B jew C ma għandhiex tidħol fis-seħħ fir-rigward ta’ kwalunkwe Parti li tkun għamlet dikjarazzjoni fir-rigward tal-emenda għal dawk l-Annessi skont il-paragrafu 4 tal-Artikolu 25, f’liema każ kwalunkwe emenda bħal din għandha tidħol fis-seħħ għal tali Parti fid-disgħin jum wara d-data tad-depożitu mad-depożitarju tal-istrument ta’ ratifika, ta’ aċċettazzjoni, ta’ approvazzjoni jew ta’ adeżjoni tagħha fir-rigward tat-tali emenda.”

               3.Il-pożizzjoni li trid tittieħed f’isem l-Unjoni

               Il-Kummissjoni qed tipproponi lill-Kunsill deċiżjoni ta’ sostenn, f’isem l-Unjoni, tad-deċiżjonijiet biex jiġu emendati l-Annessi A u B għall-Konvenzjoni fid-disa’ laqgħa tal-Konferenza tal-Partijiet. Dawk id-deċiżjonijiet ser iżidu aktar sustanzi kimiċi fl-Anness A, u jagħmluhom soġġetti għall-obbligi skont il-Konvenzjoni, b’mod partikolari t-tnaqqis jew l-eliminazzjoni ta’ rilaxxi mill-produzzjoni u mill-użu intenzjonati. Barra minn hekk, il-Konferenza tal-Partijiet hi mistennija tadotta deċiżjoni li se tneħħi jew temenda ċerti eżenzjonijiet għall-użu ta’ sustanza kimika li diġà tkun elenkata fl-Anness B għall-Konvenzjoni.

               Id-deċiżjonijiet li huma ppreżentati lill-Konferenza tal-Partijiet għall-adozzjoni huma bbażati fuq ir-rakkomandazzjonijiet mill-Kumitat ta’ Rieżami tal-Materjal Organiku Persistenti li Jniġġes (POP-RC), korp sussidjarju taħt l-awtorità tal-Konferenza tal-Partijiet. Is-sustanzi kimiċi rakkomandati mill-POP-RC għall-elenkar fl-Anness A nstabu li jissodisfaw il-kriterji tal-Anness D għall-Konvenzjoni. Ir-rakkomandazzjonijiet mill-POP-RC biex jitneħħew jew jiġu emendati l-eżenzjonijiet mogħtija għall-użu tas-sustanzi kimiċi elenkati fil-Konvenzjoni huma bbażati fuq valutazzjoni tal-alternattivi disponibbli.

               Bħala l-mexxejja fit-tfassil tal-politika ambjentali, hu kruċjali li l-Unjoni terġa’ tafferma l-impenn globali tagħha għall-promozzjoni ta’ implimentazzjoni aħjar tal-ftehimiet u tal-istandards ambjentali multilaterali. Dan jinkludi s-sostenn u l-implimentazzjoni tar-rakkomandazzjonijiet adottati mill-korpi sussidjarji xjentifiċi ta’ dawk il-ftehimiet u l-aderenza mal-kriterji stabbiliti fil-ftehimiet li fuqhom huma bbażati t-tali rakkomandazzjonijiet.

               Barra minn hekk, din l-inizjattiva hi konformi mal-prijorità ta’ Juncker biex l-UE ssir attur globali aktar b’saħħtu b’għanijiet għall-iżvilupp sostenibbli, b’mod partikolari s-saħħa (3) u l-konsum u l-produzzjoni responsabbli (12), kif ukoll mas-Seba’ Programm ta’ Azzjoni Ambjentali.

               Għaldaqstant, l-Unjoni għandha ssostni d-deċiżjonijiet proposti biex id-dikofol u l-aċidu perfluworoottanojku (PFOA), l-imlieħ tiegħu u l-komposti relatati mal-PFOA jiġu elenkati fl-Anness A. Dawn is-sustanzi kimiċi diġà huma soġġetti għal restrizzjonijiet skont id-dritt tal-Unjoni li huma simili għal dawk skont il-Konvenzjoni. L-użu tad-dikofol ġie pprojbit fl-Unjoni bir-Regolament tal-Kummissjoni (KE) Nru 2032/2003
                  2
                u bid-Deċiżjoni tal-Kummissjoni 2008/764/KE
                  3
               . L-użu tal-aċidu perfluworoottanojku (PFOA), tal-imlieħ tiegħu u tal-komposti relatati mal-PFOA ġie ristrett bir-Regolament tal-Kummissjoni (UE) 2017/1000
                  4
               .

               Id-Deċiżjoni POPRC-14/2 tal-POP-RC tirrakkomanda l-elenkar tal-aċidu perfluworoottanojku (PFOA), tal-imlieħ tiegħu u tal-komposti relatati mal-PFOA b’ċerti eżenzjonijiet speċifiċi. Dik ir-rakkomandazzjoni hi bbażata fuq ir-rieżami tal-informazzjoni sottomessa mill-Partijiet u mill-partijiet ikkonċernati, inkluża informazzjoni li toriġina mill-Unjoni, u tirrifletti l-ħtieġa ta’ użu ssoktat tal-PFOA għal ċerti użi speċifiċi. Uħud mill-eżenzjonijiet speċifiċi jkunu meħtieġa mill-Unjoni, kif muri mir-Regolament tal-Kummissjoni (UE) 2017/1000, li jinkludi dispożizzjonijiet li jippermettu l-użu ssoktat tal-PFOA għal ċerti użi speċifiċi fl-Unjoni.

               L-Unjoni għandha ssostni wkoll it-tneħħija jew l-emendar ta’ skopijiet aċċettabbli u ta’ eżenzjonijiet speċifiċi għall-użu tal-aċidu sulfoniku perfluworoottan (PFOS), tal-imlieħ tiegħu u tal-fluworur tas-sulfonil tal-perfluworoottan (PFOSF) fl-Anness B. L-iskopijiet aċċettabbli u l-eżenzjonijiet speċifiċi kollha li huma rakkomandati għat-tħassir ma għandhomx jintużaw fl-Unjoni.

               Il-pożizzjoni li għandha tittieħed f’isem l-Unjoni fil-Konferenza tal-Partijiet trid tiġi stabbilita, peress li l-emendi tal-Annessi A u B ser ikunu jorbtu legalment fuq l-Unjoni u ser ikollhom ikunu riflessi fir-Regolament (KE) Nru 850/2004, li jimplimenta l-Konvenzjoni ta’ Stokkolma fl-Unjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  5
               .

               4.1.2.Applikazzjoni għal dan il-każ

               Il-Konferenza tal-Partijiet hi korp stabbilit permezz ta’ ftehim, jiġifieri l-Konvenzjoni ta’ Stokkolma dwar Materjal Organiku Persistenti li Jniġġes.

               L-att li l-Konferenza tal-Partijiet qiegħda tintalab tadotta jikkostitwixxi att li jkollu effetti legali. L-att previst ser ikun vinkolanti skont id-dritt internazzjonali f’konformità mal-Artikolu 22(4) tal-Konvenzjoni ta’ Stokkolma u jkollu jiġi rifless fir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE
                  6
               . Dan għaliex l-Artikolu 14(1) ta’ dak ir-Regolament jeħtieġ l-emendar tal-Annessi I, II u III tiegħu kull meta sustanza tkun elenkata fil-Konvenzjoni.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali tad-Deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk wieħed minn dawk il-miri jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira ewlenija jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut prinċipali tal-atti previsti huma relatati mal-qasam tal-“ambjent”.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Il-bażi ġuridika tad-Deċiżjoni proposta għandha tkun l-Artikolu 192(1), flimkien mal-Artikolu 218(9) tat-TFUE.

               2019/0025 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed, f'isem l-Unjoni Ewropea, fid-disa’ laqgħa tal-Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes fir-rigward tal-proposti għall-emendi tal-Annessi A u B

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni ta’ Stokkolma dwar Materjal Organiku Persistenti li Jniġġes (“il-Konvenzjoni”) daħlet fis-seħħ fis-17 ta’ Mejju 2004 u ġiet konkluża f’isem l-Unjoni permezz tad-Deċiżjoni tal-Kunsill 2006/507/KE
                  7
               .

               (2)Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 jimplimenta l-Konvenzjoni ta’ Stokkolma fl-Unjoni
                  8
               .

               (3)Skont l-Artikolu 8 tal-Konvenzjoni, il-Konferenza tal-Partijiet għandha tiddeċiedi jekk telenkax sustanza kimika, u tispeċifikax il-miżuri ta’ kontroll relatati tagħha, fl-Annessi A, B u/jew C.

               (4)Id-disa’ laqgħa tal-Konferenza tal-Partijiet għall-Konvenzjoni ta’ Stokkolma hi mistennija tadotta deċiżjonijiet biex jiġu elenkati aktar sustanzi kimiċi fl-Anness A u biex tiġi modifikata entrata eżistenti fl-Anness B.

               (5)Hu xieraq li tiġi stabbilita l-pożizzjoni li trid tittieħed f’isem l-Unjoni fil-Konferenza tal-Partijiet, billi d-deċiżjonijiet ser ikunu vinkolanti fuq l-Unjoni.

               (6)Biex jiġu protetti s-saħħa tal-bniedem u l-ambjent minn aktar rilaxxi ta’ dikofol u ta’ aċidu perfluworoottanojku (PFOA), tal-imlieħ tiegħu u ta’ komposti relatati mal-PFOA, hemm bżonn li jitnaqqsu jew jiġu eliminati l-produzzjoni u l-użu ta’ dawk is-sustanzi kimiċi fil-livell globali u li jiġi sostnut l-elenkar tagħhom fil-Konvenzjoni. Barra minn hekk, hemm bżonn li jkompli jitnaqqas jew jiġi eliminat l-użu tal-aċidu sulfoniku perfluworoottan (PFOS), tal-imlieħ tiegħu u tal-fluworur tas-sulfonil tal-perfluworoottan (PFOSF) billi jitħassru jew jiġu emendati l-iskopijiet aċċettabbli u l-eżenzjonijiet speċifiċi fl-Anness B,

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tittieħed f’isem l-Unjoni fid-disa’ laqgħa tal-Konferenza tal-Partijiet għall-Konvenzjoni ta’ Stokkolma għandha tkun, f’konformità mar-rakkomandazzjonijiet rilevanti tal-Kumitat għar-Reviżjoni ta’ Materjal Organiku Persistenti li Jniġġes, li tappoġġja:

               –l-elenkar tad-dikofol fl-Anness A għall-Konvenzjoni mingħajr eżenzjonijiet speċifiċi;

               –l-elenkar tal-aċidu perfluworoottanojku (PFOA), tal-imlieħ tiegħu u tal-komposti relatati mal-PFOA fl-Anness A b’eżenzjonijiet speċifiċi għall-manifattura ta’ semikondutturi jew ta’ apparati elettroniċi relatati, ta’ kisjiet fotografiċi applikati għall-films, ta’ tessuti għaż-żejt u għar-reżistenza tal-ilma għall-protezzjoni tal-ħaddiema minn likwidi perikolużi li jinvolvu riskji għas-saħħa u għas-sikurezza tagħhom, ta’ apparati mediċi invażivi u impjantabbli, ta’ fowm tat-tifi tan-nar għas-supressjoni bil-fwar ta’ fjuwils likwidi u ta’ nirien tal-fjuwils likwidi;

               –it-tħassir tal-“iskopijiet aċċettabbli” li ġejjin mill-entrata dwar l-aċidu sulfoniku tal-perfluworoottan (PFOS) u d-derivattivi tiegħu fl-Anness B għall-Konvenzjoni: l-immaġnijiet fotografiċi, il-fluwidi idrawliċi tal-avjazzjoni, ċerti apparati mediċi (bħas-saffi tal-kopolimeru tat-tetrafluworoetilen tal-etilen (ETFE) u l-produzzjoni tal-ETFE radjuopak, l-apparati mediċi djanjostiċi in vitro, u l-filtri tal-kulur tas-CCD), il-kisjiet fotoreżistenti u antiriflessi għas-semikondutturi, l-aġent tal-inċiżjoni għas-semikondutturi komposti u l-filtri taċ-ċeramika;

               –it-tħassir tal-“eżenzjonijiet speċifiċi” li ġejjin mill-entrata dwar l-aċidu sulfoniku tal-perfluworoottan (PFOS) u d-derivattivi tiegħu fl-Anness B għall-Konvenzjoni: il-maskli fotografiċi fl-industriji tas-semikondutturi u tad-displej tal-kristall likwidu (LCD), tal-ipplejtjar tal-metall (ipplejtjar tal-metall iebes) u l-ipplejtjar tal-metall (ipplejtjar tal-metall dekorattiv), il-partijiet elettriċi u elettroniċi għal ċerti stampaturi tal-kulur u magni tal-ikkupjar tal-kulur, l-insettiċidi għall-kontroll ta’ Solenopsis invicta u ta’ termiti, il-produzzjoni taż-żejt bis-sustanzi kimiċi;

               –l-emenda tal-“iskop aċċettabbli” għall-PFOS u d-derivattivi tiegħu għall-produzzjoni u għall-użu ta’ fowm tat-tifi tan-nar għal “eżenzjoni speċifika” għall-użu ta’ fowm tat-tifi tan-nar għas-suppressjoni ta’ fwar tal-fjuwil likwidu u għal nirien tal-fjuwil likwidu;

               –l-emenda tal-“iskop aċċettabbli” għall-PFOS u d-derivattivi tiegħu għall-użu f’lixki tal-insetti għall-kontroll ta’ nemel li jtaqqab il-weraq minn Atta spp. u minn Acromyrmex spp. billi jiġi inkluż is-sulfurammid u jiġi speċifikat li l-“iskop aċċettabbli” hu għal użu agrikolu biss.

               2.L-irfinar ta’ din il-pożizzjoni, fid-dawl tal-iżviluppi fid-disa’ laqgħa tal-Konferenza tal-Partijiet għall-Konvenzjoni ta’ Stokkolma, jista’ jiġi miftiehem mir-rappreżentanti tal-Unjoni, wara koordinazzjoni mal-Istati Membri, permezz ta’ koordinazzjoni fuq il-post mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hi indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 209, 31.7.2006, p. 1.

                     (2)

                        Ir-Regolament tal-Kummissjoni (KE) Nru 2032/2003 tal-4 ta’ Novembru 2003 dwar it-tieni fażi tal-programm ta’ ħidma ta’ 10 snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill rigward it-tqegħid ta’ prodotti bijoċidiċi fis-suq, u li jemenda r-Regolament (KE) Nru 1896/2000 (ĠU L 307, 24.11.2003, p.1).

                     (3)

                        Id-Deċiżjoni tal-Kummissjoni 2008/764/KE tat-30 ta’ Settembru 2008 dwar l-esklużjoni tad-dikofol fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-protezzjoni tal-pjanti li fihom dik is-sustanza (ĠU L 262, 1.10.2008, p. 40).

                     (4)

                        Ir-Regolament tal-Kummissjoni (UE) 2017/1000 tat-13 ta’ Ġunju 2017 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) fir-rigward tal-aċidu perfluworoottanojku (PFOA), l-imlieħ tiegħu u s-sustanzi relatati mal-PFOA (ĠU L 150, 14.6.2017, p. 14).

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti 61 sa 64.

                     (6)

                        ĠU L 158, 30.4.2004, p. 7.

                     (7)

                        Id-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).

                     (8)

                        Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).